De Seks
De Seks, Les Six, en gruppe franske komponister, der under inspiration fra Erik Satie og med Jean Cocteau som central skikkelse samledes i 1920'erne: Georges Auric, Louis Durey, Arthur Honegger, Darius Milhaud, Francis Poulenc og Germaine Tailleferre. 
Skønt de bevarede deres individuelle særpræg, reagerede de i fællesskab mod impressionismens tonesprog; melodi og rytme trådte i forgrunden i deres som regel livlige musik. 
Gruppens navn har det russiske modstykke De Fem som forbillede.